google/wiki40b huggingface dataset:
Danielius Rupšys

Biografija

2007 m. Šiaulių universitete baigė taikomąją ekologiją.
1995–2000 m. UAB „Hilda“ direktorius. 2000–2002 m. Telšių rajono savivaldybės meras. 2003–2006 m. mero patarėjas, padėjėjas, nuo 2005 m. UAB „Telšių šilumos tinklai“ direktorius.
1990 m. Lietuvos demokratinė darbo partijos, 1999 m. Naujosios sąjungos (socialliberalai) narys, Telšių skyriaus pirmininkas, 2008 m. partijos Tvarka ir teisingumas narys.
2000–2003 m., 2003–2007 m. ir 2011 m. (mandato atsisakė) Telšių rajono savivaldybės tarybos narys.  2003 m. Kontrolės komiteto pirmininkas. Visuomenės tarybos prie Policijos komisariato pirmininkas.
Žmona – Irena, duktė – Deimantė.
Aukštosios Fredos dvaras

Istorija

1673 m. LDK kancleris Kristupas Zigmantas Pacas už Pažaislio vienuolyno statybos darbus Liudvikui Fredui suteikė bajoro titulą ir kairiajame Nemuno krante padovanojo žemės valdas. 1795 m. šioje vietoje žemes nusipirko dvarininkas Juozas Godlevskis ir įkūrė centrinį dvarą. XIX a. pradžioje pastatyti klasicistiniai dvaro rūmai. XIX a. viduryje dvaras priklausė Gauronskiams, vėliau buvo parduotas valstybei.
1882 m. jame pradėta Kauno tvirtovės fortų statyba. Dvaro rūmuose gyveno pirmasis tvirtovės komendantas Oskaras Klemas, kituose dvaro pastatuose – kareiviai. Statant ir stiprinant tvirtovę, jos karinėms reikmėms buvo pertvarkyta šio dvaro sodyba, joje įrengtas artilerijos kiemas. Į pietus nuo dvaro parko suformuoti Centrinio įtvirtinimo pylimai ir vienas iš didžiųjų redutų. Dvaro sodybos teritorijoje nutiesti keliai ir geležinkelio linijos, įrengtos Fredos kapinės, pastatyta Šv. Sergijaus Radonežiečio cerkvė. Teritorija į rytus nuo dvaro sodybos tapo artilerijos pratybų lauku.
Pirmojo pasaulinio karo metais keli pastatai buvo sunaikinti, kai kurie tarpukariu atstatyti. Čia buvo įsikūrę našlaičių namai, 1920 m. – Žemesnioji sodininkystės-daržininkystės mokykla (sovietmečiu – Kauno Mičiurino tarybinis ūkis-technikumas), 1923 m. įkurtas Kauno botanikos sodas, priklausęs VDU Matematikos-gamtos fakultetui. 1941 m. botanikos sodas perėjo Lietuvos mokslų akademijos žinion, 1992 m. grąžintas Vytauto Didžiojo universitetui.

Parkas

Peizažinio stiliaus parkas įkurtas XIX a. antroje pusėje. Jame buvo keli tvenkiniai. Du didieji priešais rūmus esantys tvenkiniai sudarė apverstų didžiųjų raidžių G ir J kompoziciją – tai dvaro įkūrėjo Juozo Godlevskio inicialai. Tai bene vienintelis toks Lietuvoje žinomas didikų įsiamžinimo būdas. Per daugiau nei šimtmetį tvenkinių forma kiek pasikeitė ir įžiūrėti G ir J formos tvenkinius jau nebeįmanoma.
Vejerštraso funkcija

Vejerštraso funkcija matematikoje yra pavyzdys realaus argumento funkcijos, tolydinės bet kuriame taške, tačiau nediferencijuojamos.
Vytautas Jurgis Dičius

Vytautas Jurgis Dičius (g. 1930 m. balandžio 14 d. Baravainiuose, Vyžuonų valsčius)  – Lietuvos architektas, visuomenės veikėjas.

Biografija

1955 m. baigė Lietuvos dailės institutą. 1956–1971 m. Miestų statybos projektavimo instituto Kauno filialo architektas. Nuo 1971 m. Vilniaus inžinerinio statybos instituto (nuo 1991 m. Vilniaus Gedimino technikos universitetas) dėstytojas, 1990–1999 m. architektūros fakulteto dekanas, nuo 1993 m. profesorius. 
1999–2005 m. Lietuvos architektų sąjungos pirmininkas. Žmona architektė Neringa Dičiuvienė.
Kelmės dvaras

Istorija

XV a. pabaigoje Ldk Aleksandras iki tol jam priklausiusį dvarą padovanojo Jonui Kontautui, neilgai trukus dvaras Bartoševičiams, vėliau – Hlebavičiams, o po 1549 m. pagal giminystės ryšius – kunigaikščiams Solomereckiams. Yra išlikęs 1574 m. rugpjūčio 10 d. dvaro inventorius . Tuo metu dvare buvo namai su dviem seklyčiomis, su iš abiejų pusių pristatytais prieangiais, taip pat klėtis, kepykla, svirnas, kiti dvaro pastatai. 1591 m. dvarą iš Solomenereckio
1591 m. dvarą nupirko Šiaulių vietininkas Jonas Gruževskis (lenk. Grużewski). Jo ainiai 1780 m. ir pastatė išlikusius dvaro rūmus. Jie rekonstruoti pagal 1892 m. vokiečių architekto Franciško Lėmano (vok. Franciszek Lehmann) projektą, o 1898 m. parengtas parko įrengimo projektas.
Išlikę dar 1668 m. statyti ir XVIII a. rekonstruoti vartai. Pirmojo aukšto patalpose buvo laiptai ir baudžiauninkų kalėjimas, antrajame aukšte – biblioteka su siaura atvira arkada orkestrui. Čia buvusioje bibliotekoje buvo apie 5 tūkst. tomų knygų. Dvaro bibliotekoje buvo laikomas didelis dvaro savininkų Gruževskių šeimos archyvas, jis 1941 m. pateko į Šiaulių „Aušros“ muziejų, o 1952 m. muziejus archyvą perdavė Lietuvos mokslų akademijos bibliotekai. Čia išlikę apie 20 tūkst. vienetų Kelmės dvaro archyvo teksto lapų. Kita archyvo dalis saugoma Lietuvos nacionalinėje Martyno Mažvydo bibliotekoje bei Kauno valstybiniame archyve.
1831 metų sukilimo metu dvaro savininkas Julius Gruževskis buvo Raseinių apskrities sukilėlių komiteto narys. Komitetas nutarė sukilimą pradėti rekrūtų pristatymo į Raseinius dieną – kovo mėnesio 26 – ąją ir parašė sukilimo aktą. Sukilimas prasidėjo Kelmės dvare ir anksčiau negu buvo numatyta. Viską lėmė aplinkybės: kovo 23-ąją Kelmėje beliejančius kulkas sukilėlius užklupo caro valdininkas rotmistras Poplonskis. Sukilimui pralaimėjus Julius Gruževskis emigravo į Prancūziją, vėliau apsigyveno Šveicarijoje, Ženevoje.
1940 m. paskutinė dvaro savininkė Gabrielė Gruževskienė su dukromis Sofija ir Adolfina buvo išvarytos iš dvaro, vėliau ištremtos į Sibirą. Vokiečių okupacijos metais Kelmės dvare gyveno baronas fon Haren, pokario metais čia buvo įsikūrusi mokykla, vėliau Paukštininkystės tarybinio ūkio centras, kuris išlaikė ir dvaro pastate buvusi nedidelį visuomeninį muziejų, 1990 m. tapusį dabartiniu Kelmės krašto muziejumi.
Paprastasis putinas

Paplitimas ir augimvietės

Auga drėgnose pamiškėse, vandens telkinių pakrantėse. Neretai auginamas kaip dekoratyvinis augalas, pasižymintis gydomosiomis savybėmis.

Morfologija

Užauga 2-4 m aukščio. Lapai priešiški, dantyti, raukšlėti. Žiedai balti, kvapnūs, sutelkti į skėčio pavidalo žiedynus. Žydi gegužės – birželio mėnesiais. Rudenį jis sunokina skaisčiai raudonos spalvos apvalius, kartaus skonio kaulavaisius.

Farmakologinės savybės

Putino vaisių užpilas naudingas sergant skrandžio opalige, kolitu, avitaminoze, nusilpus organizmui. Jis stimuliuoja šlapimo skyrimąsi, gydo kosulį, bronchitą, užkimimą.
Po šalnų putino uogos praranda savo kartoką skonį, todėl jas galima valgyti kaip vitaminingą produktą. Šias uogas galima išsaugoti per visą žiemą, pvz., subėrus į dėžę ir užkasus sniege. Uogos yra šiek tiek toksiškos, ir vartoti dideliais kiekiais nerekomenduojama.
Miley Cyrus

Biografija

Miley Cyrus gimė 1992 m. lapkričio 23 d. Jos tėvas buvo country dainininkas Billy Ray Cyrus. Tikrasis Miley Cyrus vardas − Destiny Hope Cyrus. Vaikystėje Miley Cyrus buvo praminta Smiley („šypsena“). Iš to kilo jos sceninis vardas Miley. 2003 m. Miley kartu su tėvu pasirodė TV seriale „Doc“. Kiek vėliau tais pačiais metais ji gavo smulkų vaidmenį Tim Burton filme „Didelė žuvis“ (Big Fish). Tuo pačiu metu Miley Cyrus mokėsi dainuoti ir kurti dainas. 2005 m. ji laimėjo pagrindinį vaidmenį „Disney“ kompanijos TV seriale „Hana Montana“ (Hannah Montana), kuriame vaidino pagrindinę heroję paauglę, kuri naktį yra pop superžvaigždė, vardu Hana Montana, o dieną − eilinė mergaitė Miley Stewart, gyvenanti eilinį, paauglio rūpesčių kupiną gyvenimą. 2006 m. pradėtas transliuoti serialas išpopuliarino Miley Cyrus JAV. Spalį pasirodė serialo muzikinio takelio CD, kuriame Miley atliko 8 serialo dainas ir dar 5 takelius (vieną jų − su tėvu Billy Ray Cyrus).
2003 m. pabaigoje Miley Cyrus debiutavo popmuzikos scenoje apšildydama kito „Disney“ projekto The Cheetah Girls koncertinius pasirodymus. 2007 m. perleistas pirmasis albumas „Hannah Montana“ ir išleistas debiutinis singlas „The Best of Both Worlds“ Hanos Montanos pseudonimu. 2007 m. vasarą išleistas antrasis albumas „Hannah Montana 2/Meet Miley Cyrus“. Tais pat metais Miley Cyrus surengė pirmąjį savo solinį koncertinį turą, nusitęsusį iki 2008 m. pradžios. 2008 m. Miley Cyrus išleido debiutinį albumą „Breakout“, kuris pasiekė JAV topų 1 vietą. 2009 m. pasirodė pilnametražininis filmas „Hana Montana. Filmas“ (Hannah Montana: The Movie) su Miley Cyrus pagrindiniame vaidmenyje. Filmo daina „The Climb“ sėkmingai pasirodė JAV topuose. Vėliau išleistas trumpas albumas „The Time of Our Lives“, kurio daina „Party in the U.S.A.“ pasiekė JAV topų 2 vietą.
2009 m. koncertinis turas „Wonder World Tour“ buvo antrasis Miley ir pirmasis tarptautinis. Miley Cyrus atliko pagrindinį vaidmenį 2010 m. filme „Paskutinė daina“ (The Last Song). 2010 m. pasirodė nuosaikiai įvertintas trečiasis albumas „Can't Be Tamed“. Miley Cyrus buvo paskelbusi, kad sustabdo muzikinę karjerą dėl aktorystės. Po pasirodymų televizijoje ir filmuose „LOL“ ir „So Undercover“ Miley Cyrus grįžo prie muzikos. Sekantį albumą ruošti padėjo būrys žinomų prodiuserių, tarp jų Pharrell Williams. 2013 m. singlas „We Can't Stop“ pasiekė 2-ą vietą JAV, 1-ą − JK topuose. Singlas „Wrecking Ball“ pasiekė JAV ir JK topų pirmąsias pozicijas, jo videoklipe Miley Cyrus pasirodė nuoga. 2013 m. spalio mėnesį pasirodęs albumas „Bangerz“ susilaukė didžiulio tarptautinio populiarumo. Miley Cyrus surengė skandalingą, gašlumu kaltintą pasirodymą 2013 m. MTV video apdovanojimuose. Metų pabaigoje MTV Europos muzikos apdovanojimuose, kuriuose atsiėmė geriausio videoklipo apdovanojimą už „Wrecking Ball“, Miley Cyrus scenoje užsirūkė marichuanos suktinę.
Kolgujevas

Kolgujevas (rus. Колгуев, nenc. Холӈгов) – sala Barenco jūros pietryčiuose, priklauso Rusijos Nencų autonominei apygardai. Plotas 3495,5 km². Paviršiaus aukštis iki 176 m. Būdingas moreninių kalvų reljefas. Daug ežerų ir pelkių. Paviršių dengia arktinė samanų ir kerpių tundra.
Saloje gyvena ~300 gyventojų, daugiausia nencai, kuri verčiasi elnininkyste, žvejyba, medžiokle. Veikia nafos gavybos bendrovė. Pagrindinės gyvenvietės – Bugrinas, Severnas.
Raštai (žurnalas)

Istorija

Tiražas 2500-5000 egz. Išėjo 7 numeriai. Redagavo Petras Cvirka.
Išspausdino kūrinių, kuriuos parašė lietuvių rašytojai Juozas Baltušis, Butkų Juzė, Petras Cvirka, Augustinas Gricius, Juozas Grušas, Jonas Marcinkevičius, Vincas Mykolaitis-Putinas, Vytautas Montvila, Ieva Simonaitytė, Balys Sruoga, Teofilis Tilvytis, Antanas Venclova, Antanas Vienuolis ir kt., kitų tautų rašytojų kūrinių vertimų, straipsnių literatūros ir kultūros klausimais, lietuvių dailininkų kūrinių reprodukcijų.
Tėvystės atostogos

Tėvystės atostogos – atostogų, kurios suteikiamos tėvystės pagrindu. Paprastai tai apmokamos atostogos, panašiai kaip ir motinystės atostogos, kurios suteikiamos tam tikru apibrėžtu laikotarpiu po vaiko gimimo.

Lietuva

Vyrams suteikiamos tėvystės atostogos – laikotarpiui nuo vaiko gimimo dienos iki tol, kol vaikui sukaks 1 mėnuo. Už atostogų laiką mokama Ligos ir motinystės socialinio draudimo įstatymo nustatyta pašalpa (LR darbo kodeksas, 179(1) str. „Tėvystės atostogos“).

Vokietija

Vokietijoje nėra specialių tėvystės atostogų; tėra vaiko priežiūros atostogos, kurias gali imti motina arba tėvas (dalintis vad. „tėvystės laikotarpį“ vok. Elternzeit).
Romanas Martavičius

Biografija

1968 m. baigė Kauno politechnikos instituto Vilniaus filialą. 1997 m. habilituotas technologijos mokslų daktaras.
1970–1987 m. Vilniaus inžinerinio statybos instituto, 1987–1990 m. – Kauno politechnikos instituto Vilniaus fakulteto, nuo 1991 m. Vilniaus inžinerinio statybos instituto (dab. Vilniaus Gedimino technikos universitetas) dėstytojas, 2000–2004 m. VGTU Elektronikos fakulteto Radioelektronikos katedros, nuo 2004 m. Elektroninių sistemų katedros vedėjas ir Atvirojo kodo instituto direktorius. Nuo 1998 m. profesorius. 1982–1983 m. dirbo mokslinį darbą Vokietijoje, 2000 m., 2004 m. skaitė paskaitas Drezdeno, 2003 m., 2006 m. Viurzburgo-Šveinfurto, 2005 m. Gelzenkircheno taikomųjų mokslų universitetuose. Nuo 2002 m. Tarptautinio elektrotechnikos ir elektronikos inžinierių instituto (IEEE) narys.

Mokslinė veikla

Mokslinių tyrimų svarbiausios sritys – planariųjų mikrojuostelinių lėtinimo sistemų modeliavimas, jų projektavimo ir eksperimentinio tyrimo automatizavimas, plačiajuosčių kreipiamųjų sistemų kūrimas, skaitmeninių signalų apdorojimas, žmogaus smegenų išeminio insulto sričių kompiuterinėse tomogramose automatinio aptikimo ir analizavimo būdai. Paskelbė daugiau kaip 100 mokslinių straipsnių. 9 išradimų autorius.
Milicijos vyresnysis leitenantas (1936-1943)

Milicijos vyresnysis leitenantas (rus. старший лейтенант милиции) – specialusis vyresniojo TSRS milicijos personalo laipsnis 1936-1943 m. Atitiko valstybės saugumo vyresnįjį leitenantą (NKVD sistema), majorą Raudonojoje Armijoje ir trečio rango kapitoną kariniame laivyne. Šis laipsnis atitiko dabartinį karinį laipsnį majoras.
Milicijos laipsnių sistemoje žemesnis laipsnis buvo milicijos leitenantas, o aukštesnis – milicijos kapitonas.
Milicijos vyresniesiems leitenantams, atitarnavusiems 3 metus su šiuo laipsniu ir teigiamai atestuotiems, būdavo suteikiamas milicijos kapitono laipsnis.

Laipsnio istorija

Milicijos vyresniojo leitenanto laipsnis TSRS NKVD darbininkų ir valstiečių milicijos sistemoje buvo įvestas 1936 m. balandžio 26 d. TSRS CVK ir TSRS LKT nutarimu, kuris buvo paskelbtas 1936 m. gegužės 5 d. NKVD įsakymu Nr. 157.
Ši laipsnių sistema veikė iki 1943 m. vasario 9 d., kai TSRS AT Prezidiumo nutarimu „Apie NKVD ir milicijos organų vadovaujančio personalo laipsnius“ (О званиях начальствующего состава органов НКВД и милиции) buvo įvesta nauja specialiųjų laipsnių sistema, atitikusi kariuomenės laipsnius.
Perelozai

Istorija

XVIII a. kaime įkurta sentikių parapija. Tuomet kaimas priklausė Vilniaus vaivadijai. XIX a. pradžioje jau būta cerkvės, amžiaus viduryje kaime gyveno apie 150 sentikių, jis priklausė Kauno gubernijai. Apie 1870 m. žaibas sukėlė gaisrą, kurio metu sudegė cerkvės stogas.
XX a. pradžioje parapijoje buvo 500 tikinčiųjų. 1905 m. atstatyta nauja, medinė Perelozų Viešpaties Kryžiaus cerkvė. 1923 m. kaime gyveno 225 gyventojai, 1937 m. buvo 793 parapijiečiai. II pasaulinio karo metu vokiečiai pavogė du cerkvės varpus. 1949 m. buvo 850 parapijiečių. Vėliau parapija ėmė nykti, po 1980 m. cerkvėje nebelaikomos pamaldos, 1984 m. parapija panaikinta.
Kazys Ulvydas

Biografija

Gimė Bagotėlėje (Kėdainių rajone, prie Kruosto ir Nevėžio santakos). Pradžios mokslų siekė Apytalaukio, Kėdainių pradžios mokyklose. Vėliau mokslus tęsė Kėdainių gimnazijoje. Baigus keturias Kėdainių gimnazijos klases, tik atsitiktinumo dėka įstojo į Kauno Jėzuitų gimnaziją, kurią baigė 1930 m. Vėliau mokslus tęsė Vytauto Didžiojo universitete, kuriame studijavo iki 1937 m., studijuoti pasirinkęs lietuvių kalbą ir literatūrą bei klasikinę filologiją. Vėliau studijas tęsė ir jas baigė jau Vilniaus universitete 1940 m.
1942–1949 m. dėstė Kauno universitete. 1946–1948 m. buvo šio universiteto Istorijos ir filologijos fakulteto prodekanas, 1949 m. – dekanas. 1949–1956 m. dėstė Vilniaus universitete. 1951–1953 m. buvo Lietuvių kalbos katedros vedėjas.
Nuo 1951 m. dirbo Lietuvių kalbos ir literatūros institute. 1953–1955 m. buvo šio instituto direktoriaus pavaduotojas, 1955–1960 m. ir 1976–1987 m. – žodynų, 1960–1976 m. – dabartinės literatūrinės lietuvių kalbos skyriaus vadovas, nuo 1987 m. – patarėjas prie instituto direkcijos.
Džosas

Istorija

Miestas išaugo britų valdymo laikais, kai pradėta alavo gavyba. Darbas kasyklose pritraukė žmonių iš įvairių šalies vietų. 1967 m. Džosas tapo Benuė–Plynaukštės valstijos sostine, o nuo 1976 m. – Plynaukštės valstijos sostine. XXI a. pr. mieste prasidėjo teroristiniai išpuoliai ir susirėmimai tarp krikščionių bei musulmonų.
Keoma

Turinys

Filmas pasakoja apie Keomą – pusiau indėną, pusiau baltąjį, grįžusį iš pilietinio karo. Jo tėvas, turtingas fermeris, turi dar 3 sūnus, kurie niekada nepripažino ir niekino savo netikrą brolį. Nors jie ir klauso bei bijo tėvo, tačiau tarnauja vietiniam nusikaltėliui Koldvelui, valdančiam miestą.
Keoma netrunka užsitraukti visų nemalonę išgelbėdamas besilaukiančią moterį vardu Liza, kuri kartu su kitais turėjo būti nugabenta į apleistą kasyklą, kurioje priversti gyventi raupsuotieji arba įtariami. Keomai padeda jo senas kovų draugas juodaodis Džordžas, tačiau jis netrukus žūva nuo Koldvelo vyrų rankos ir Keoma išsiruošia į keršto žygį. Prie jo taip pat prisideda ir tėvas, tuo tarpu kiti broliai, to nežinodami, nutaria palaukti ir pažiūrėti kas nugalės.
Ngerčelčusas

Ngerčelčusas (Ngerchelchuus) – aukščiausia Palau valstybės vieta. Kalva stūkso didžiausioje šalies saloje Babeltuape. Aukštis – 242 m. Per kalvą eina Ngardmau ir Ngaremlengio valstijų riba. Ngerčelčusas apaugęs tropiniais miškais.
Enciclopedia universal Larousse

Encyclopédie Universelle Larousse – visuotinė enciklopedija prancūzų kalba.

Apimtis

L'édition Prestige, L'Encyclopédie Universelle Larousse 2006 išleistoje versijoje – 150 000 straipsnių, 12 000 iliustracijų, nuotraukų; 350 000 toponimijos terminų, 10 000 citatų, 600 animacijų (2D ir 3D formato), 120 vaizdo įrašų, 800 garso įrašų ir dokumentų.
Taip pat yra klausimynas (kvicas), kuriame 4 000 klausimų (ir atsakymų).
Medžiaga sutalpinta į 20 tomų. Enciklopedijos leidėjas – Larousse.
Tarptautinių atsiskaitymų bankas

Tarptautinių atsiskaitymų bankas (angl. Bank for International Settlements) – tarptautinė centrinių bankų organizacija, skatinanti ir prižiūrinti tarptautinį monetarinį ir finansinį bendradarbiavimą. Tarptautinių atsiskaitymų bankas (TAB) įsteigtas 1930 m. Bazelyje ir yra seniausia veikianti pasaulio tarptautinė finansų organizacija. Banko steigėjai – valstybių centriniai bankai. Bankas skatina bendradarbiavimą tarp centrinių bankų, jiems teikia daug finansinių paslaugų (teikia kreditus, priima depozitus, veikia kaip garantas ir tarpininkas). Šiuo metu TAB nariai yra 55 valstybių centriniai bankai, Europos Centrinis Bankas ir Tarptautinis valiutos fondas.

Lietuvos narystė TAB

Lietuvos bankas yra Tarptautinių atsiskaitymų banko narys nuo 1931 m. 1940 m., Lietuvą okupavus TSRS, Tarptautinių atsiskaitymų bankas nuostoliams, patirtiems užšaldžius jo sąskaitą Lietuvos banke, kompensuoti perėmė iš Lietuvos banko 62,2 kg aukso. Likusią aukso dalį (569,8 kg) Lietuva iš Tarptautinių atsiskaitymų banko atgavo 1992 m. Nuo 1992 m. Lietuvos banko narystė TAB buvo atkurta ir grąžintos jam priklausiusios banko akcijos. Šiuo metu Lietuvos bankas turi 1070 TAB akcijų. Lietuvos banko vadovas dalyvauja TAB metiniuose akcininkų susirinkimuose ir kituose renginiuose.
Marija Rolnikaitė

Biografija

Gimė 1927 m. liepos 21 d. Klaipėdoje, kaip Maša Rolnik. Su tėvais gyveno Plungėje, prieš karą persikėlė į Vilnių. 1941–1943 m. kalinta Vilniaus gete, 1943–1945 m. Strazdamuižos (Latvija) ir Štuthofo koncentracijos stovyklose. Po karo dirbo meno reikalų valdyboje, Lietuvos nacionalinėje filharmonijoje. 1955 m. baigė M. Gorkio literatūros instituto Maskvoje aukštuosius literatūros kursus. 1963 m. išleido atsiminimų knygą apie getą ir koncentracijos stovyklas Turiu papasakoti (išversta į 18 kalbų). Nuo 1965 m. gyveno Sankt Peterburge. 1974 m. išleido apysaką Pratinkis prie šviesos. Paskelbė publicistinių straipsnių, apybraižų, recenzijų.
Ragūnai

Aplinkinės gyvenvietės

Veriškės – 0,5 kmPanemenčys – 1 kmKrikščioniškės – 0,5 kmKrisčiškės – 1 km
NEMENČINĖ – 5 km
1974 m. Kandidatų mačai

1974 m. Kandidatų mačai – tai pasaulio šachmatų čempionato finalinis etapas, kuriame, pagal nuostatus atrinkti dalyviai, žaisdami atkrentamuosius mačus, atrinko šachmatininką, kuris 1975 m. žais mačą, dėl pasaulio šachmatų čempiono vardo, su Robertu Fišeriu. Juo tapo Anatolijus Karpovas.

Dalyviai

1974 m. Kandidatų mačuose dalyvavo 8 žaidėjai: Borisas Spaskis (1972 m. pasaulio čempionato mačą pralaimėjęs dalyvis) ir Tigranas Petrosianas (1971 m. kandidatų mačų finalininkas).
Taip pat, ir šeši 1973 m. 2-jų tarpzoninių turnyrų (Leningrade ir Petropolyje) prizininkai : R. Birnas, Anatolijus Karpovas, Viktoras Korčnojus, Henrikė Mekingas, Levas Polugajevskis ir Lajošas Portišas.
Žagarės herbas

Aprašas

Rraudoname herbinio skydo lauke du vertikalūs sidabriniai raktai, viršuje sujungti į dvigubą horizontalų kryžių. Raktų barzdelės figūrinės, jos yra kryžiaus formos išpjovos.

Simbolika

Du raktai simbolizuoja iš dviejų miestelių susikūrusią Žagarę, pasienio miestą, per kurį atsiveria durys į Lietuvą. Raktai siejami ir su bažnyčios globėju šv. Petru.
Herbui panaudotos senosios lietuviškos heraldikos spalvos: raudona – drąsa, narsa ir už Tėvynę pralietas kraujas, sidabrinė – nekaltumas, dora, sąžinė.

Istorija

Pasienio miestas Žagarė miesto teises gavo tik 1932 m. Pakartotinai miesto teisės patvirtintos 1950 m. Istorinio herbo neturėjo. Lietuvos heraldikos komisija nutarė panaudoti miesto herbe raktų, kaip pasienio miesto, simbolius.
Žagarės herbas patvirtintas Lietuvos Prezidento 1998 m. balandžio 28 d. Dailininkas Juozas Galkus.
Rugutė

Rugutė – labdaros ir paramos fondas, veikiantis Lietuvoje.
Fondas globoja vaikus, sergančius onkologinėmis ligomis, jų artimuosius bei remia onkologijos mokslo ir praktikos vystymą. Jį, netekę onkologine liga sirgusios trejų metukų dukrelės Rugilės, 2004 m. lapkričio 29 d. įkūrė Edita ir Dainoras Abrukauskai.
Sokotas

Istorija

XIX a. miestas buvo Sokoto kalifato sostine.
Dodge Charger (B-platforma)

Dodge Charger gimimas

1964 metais koncernas General Motors pristatė Pontiac GTO automobilį, tai buvo automobilis, kuris savo sėkmingais pardavimais pradėjo „muscle car“ erą. Netrukus tęsdamas sėkmę, koncencernas pradėjo siūlyti tokios klasės automobilius kitose savo markėse, prekyboje pasirodė Buick Gran Sport, bei Oldsmobile 442. Norint konkuruoti Dodge markei taip pat reikėjo automobilio, kuris turėtų tokį stilių, ir galią. Tad buvo pradėtas kurti Dodge Charger automobilis. Jau 1965 metais Dodge parodoje pristatė automobilio koncepciją, po metų buvo pradėta gaminti serijinė šio automobilio versija.

1967

1967 metais automobiliui buvo atlikti keli pakeitimai. Automobilis gavo šoninius posūkių signalus, taip pat atsirado galimybė užsisakyti automobilį su vinilu dengtu stogu. Atskiros priekinės sėdynės buvo standartinėmis, tačiau sudedami rankų atlošai, bei pavarų svirtis ant vairo, buvo už papildomą kainą, kurią sumokėjus automobilio priekyje galėjo sėdėti trys žmonės
1967 metams pasirodė ir naujas 440 "Magnum" variklis, bei "361" variklis buvo pakeistas į "383" variklį. Naujasis 440 "Magnum" turėjo 375 AG (280 kW), bei 4-barelių karbiuratorių. Nepaisant automobilio sėkmės NASCAR lenktynėse 1966 metais, 1967 metais buvo parduota dvigubai mažiau automobilių, tik 15 788.

1969

1969 metais automobilis sulaukė vos kelių pakeitimų. Eksterjero pakeitimus sudarė atnaujintos priekinės grotelės, kurios buvo padalintos į dvi dalis, bei dar kartą atnaujinti galiniai žibintai, kurie tapo išilgais. Abu pakeitimus atliko Harvey J. Winn. Taip pat atsirado nauja Special Edition (SE) versija. Pirmą kartą atsirado galimybe už papildomą kainą užsisakyti automobilį su stoglangiu, tačiau tai nebuvo populeru, buvo nupirkta tik 260 tokių automobilių. 1969 metais buvo pagaminta apie 85 680 automobilių. Tais pačiais metais Dodge siekdama sėkmės NASCAR lenktynėse pristatė dvi rečiausias ir labiausiai pageidaujamas šio automobilio versijas: Charger 500 ir Charger Daytona.
Vienas garsiausių 1969 metų Charger automobilių buvo General Lee ir serialo Hazardo ketvertukas (angl. The Dukes of Hazzard) rodyto tarp 1979 ir 1985 metų, bei vėliau išleisto filmo. General Lee yra dažnai vadinamas žinomiausiu automobiliu pasaulyje.